3.3.25

**לקראת יום האישה הבינלאומי ויצו חושפת:**

**קשיים נפשיים וכלכליים בקרב משרתות ונשות חיילי המילואים; אימהות ששירתו במילואים מדווחות על הרעה משמעותית במצב התעסוקתי והבריאותי**

**מסקר שבוצע ע"י מכון המחקר רושינק עבור ויצו שתוצאותיו נחשפות היום (3.3.25) בכנס של ויצו "לוחמת של שגרה" לציון יום האישה הבינלאומי, עולה כי 51% מהאימהות דיווחו על הרעה במצבן הנפשי והרגשי בעקבות המלחמה אך רק רבע מהן (25%) פנו לקבלת טיפול פסיכולוגי או תמיכה נפשית אחרת.**

**42% מהן מדווחות על הידרדרות במצבן הכלכלי. 29% מעידות על פגיעה במצב הרגשי של ילדיהן, ו-19% חוות פגיעה במצבן התעסוקתי, כאשר 13% פוטרו או התפטרו. בנוסף, קיים פער בין צורכי האימהות לתמיכה הממשלתית – כמחציתן אינן מודעות לשירותים הקיימים למתן עזרה במצבן, ורק 4% ציינו כי הן מקבלות סיוע ממשרדי הממשלה**

השנה, ביום האישה הבינלאומי שחל ב 8.3.25, ויצו מתמקדת באימהות המתמודדות עם השלכות מלחמת חרבות ברזל. מאז ה-7 באוקטובר, מדינת ישראל מתמודדת עם מציאות חדשה. בעוד שהזרקורים מופנים לחזית, קיימת חזית נוספת, שקטה אך לא פחות קריטית - העורף, שם ניצבות אלפי נשים הנושאות על כתפיהן את המשך קיומה של השגרה ובכך מאפשרות לבני הזוג להתמקד בשירות המילואים ובלחימה.

"אנחנו בויצו מכנות אותן 'לוחמת של שגרה'", אומרת **עו"ס רבקה נוימן, מנהלת האגף לקידום מעמד האישה**, "אימהות שנלחמות בכל החזיתות. הן מגדלות את ילדיהן לבד בזמן שבני זוגן במילואים, מנהלות קריירה, דואגות לכלכלת המשפחה, ומחזיקות את המשק בישראל על כתפיהן. כל זאת, ללא תמיכה רשמית ומוסדרת מהמדינה. בסקר ניתן לזהות מגמה של המחירים שמשלמות אמהות במלחמה, כאשר המחיר שהן משלמות עולה במדרג ה- אמהות, נשות חיילי המילואים, והמחיר הכי גבוה משלמות אמהות המשרתות במילואים.

סקר שביצע מכון רושינק עבור ויצו, שתוצאותיו נחשפות היום בכנס של ויצו "לוחמת של שגרה" לציון יום האישה הבינלאומי, ממחיש את הקושי שחוות אמהות ונשות המילואים וחושף תמונה מטרידה: נשים אלה, שמחזיקות את העורף על כתפיהן, הן שקופות מבחינת המערכת. הן מתמודדות עם קשיים נפשיים, כלכליים ותעסוקתיים, כשלצידן ילדים הזקוקים ליציבות ולביטחון בתקופה מאתגרת זו. הסקר בוצע בקרב מדגם מייצג של 600 אימהות בגילאי 20-55 עם לפחות ילד אחד מתחת לגיל 18 ו/או בהריון.

**מהסקר עולה כי 51% מהאימהות דיווחו על הרעה במצבן הנפשי והרגשי מאז תחילת המלחמה, כאשר 42% מדווחות על הידרדרות במצבן הכלכלי. 29% מדווחות על הרעה במצב הרגשי של ילדיהן, ו-19% חוות פגיעה במצבן התעסוקתי. למרות הפגיעה הנפשית המשמעותית, רק רבע מהן (25%) פנו לקבלת טיפול פסיכולוגי או תמיכה נפשית אחרת.**

כמו כן **קיימים פערים משמעותיים בין צורכי האימהות לבין המענה הקיים**. כאשר נשאלו על תחומי הסיוע הנדרשים, 43% מהאימהות ציינו כי הן זקוקות לסיוע כלכלי, ו-36% הביעו צורך בסיוע רגשי. כמו כן, 27% מהאימהות דיווחו על צורך בסיוע פיזי בתפעול הבית, ו-26% זקוקות לעזרה עם הילדים. 8% מהן ציינו כי הן זקוקות לסיוע בריאותי.

למרות הצרכים המרובים, **המענה המוסדי נותר מצומצם** - רק 4% מהאימהות דיווחו על קבלת סיוע ממשרדי ממשלה, ו-7% מהרשויות המקומיות. הסיוע העיקרי מגיע מהמעגל המשפחתי והחברתי הקרוב, כאשר 54% מהאימהות מדווחות על תמיכה מחברים ומשפחה, 17% דיווחו כי קיבלו סיוע ממקום עבודתן, 15% קיבלו תמיכה מקהילות ווירטואליות ו – 12% מ"קבוצת השוות" להן.

**בהקשר זה הסקר מצביע על בעיה חמורה של חוסר מודעות לזכויות ושירותים**: רק 39% מהאימהות מודעות לשירותים הקיימים למתן עזרה למשפחות מילואימניקים ורק 20% מודעות לפירוט של מיצוי הזכויות הקיימות לאימהות שאבי ילדיהן יצא למילואים.

הנתונים מראים כי **כ-21% מהאימהות דיווחו על גיוס בן זוגן למילואים**, מתוכם: 9% שירתו עד 100 ימים, 6% בין 100 ל-200 ימים, ו-6% מעל 200 ימים. 37% מהאבות שגויסו עדיין לא חזרו לשגרה מלאה, כאשר 28% משרתים במילואים לסירוגין ו-9% עדיין במילואים באופן רציף.

לאור זאת, בקרב משפחות בהן האב שירת מעל 200 ימי מילואים, נרשמה פגיעה משמעותית באיכות הקשר הזוגי: 34% דיווחו שהקשר הזוגי פחות טוב לעומת 16% בקרב משפחות בהן האב שירת עד 100 ימים.

כמו כן, **בקרב משפחות המילואימניקים נרשמו שיעורים גבוהים יותר של פגיעה**: 55% דיווחו על הרעה במצב הנפשי/רגשי (לעומת 50% בקרב שאר האוכלוסייה), ו-24% דיווחו על פגיעה במצב התעסוקתי (לעומת 17% בקרב האחרות).

לדברי נוימן - "2% מכלל האוכלוסייה משרתים במילואים ונושאים על גבם את בטחונה של מדינת ישראל. לצדם משפחותיהם הנושאות בנטל לא פחות כבד. ויצו מפעילה כבר היום מערך תמיכה הכולל סדנאות למשפחות המילואימניקים, אבל זה לא מספיק. העורף זקוק לתמיכה מתמשכת, בדיוק כמו החזית. אנחנו זקוקים למערך תמיכה ממשלתי מקיף שיכלול מרכזי מידע וייעוץ, סיוע כלכלי, ומסגרות תמיכה טיפוליות הנגישות בכל הארץ למשפחות. השנה ביום האישה הבינלאומי בחרנו להאיר את המציאות הזו ולדרוש שינוי. על מדינת ישראל להכיר בצורך הדחוף בהקמת מערך תמיכה ממשלתי לנשות המילואימניקים, להקצות תקציבים לתוכניות תמיכה קהילתיות, ולפתח מענים ייעודיים עבור הילדים. בזמן שהן נלחמות עבור כולנו, הגיע הזמן שנילחם עבורן. חוסנה של החברה הישראלית תלוי בחוסנן של המשפחות שמרכיבות אותה. אסור לנו להשאיר אותן להתמודד לבד."

זאת ועוד, הסקר מצביע על **פגיעה חמורה במיוחד בקרב אימהות ששירתו (בעצמן) במילואים** בעקבות המלחמה. מהנתונים עולה כי כ- 8% מהאימהות גויסו למילואים, מאז פרוץ המלחמה. קבוצה זו חוותה הרעה משמעותית במספר תחומים מרכזיים בהשוואה לשאר האוכלוסייה: 31% מהן דיווחו על פגיעה במצבן התעסוקתי, לעומת 19% בקרב שאר האימהות, כאשר הנתון המדאיג ביותר מראה כי 42% מהן פוטרו או התפטרו ממקום עבודתן (לעומת 13% בלבד בקרב כלל האימהות).

במישור הבריאותי, 22% מהאימהות ששירתו במילואים דיווחו על הידרדרות במצבן הבריאותי האישי, לעומת 16% בקרב שאר האוכלוסייה. באופן מדאיג במיוחד, 20% מהן דיווחו על פגיעה במצב הבריאותי של ילדיהן, בהשוואה ל-4% בלבד בקרב שאר האימהות - פער משמעותי המצביע על ההשלכות הרוחביות של שירות המילואים על האמהות עצמן ועל ילדיהן.
"זו המלחמה הראשונה בה אנו נתקלות בגיוס של עשרות אלפי נשים, אך זו לא המלחמה האחרונה. מגמה זו תמשך ואף תתרחב, ובכדי שהן תוכלנה לשרת במילואים על המדינה לייצר את התמיכה הנדרשת בעורף למשפחות ולמשרתות."

**מבחינת המצב הכלכלי והתעסוקתי**

הסקר מצביע על משבר חמור - 13% מכלל האימהות פוטרו או התפטרו בעקבות המלחמה (6% פוטרו ו-7% התפטרו). המצב חמור במיוחד בקרב אימהות ששירתו במילואים - 42% פוטרו או התפטרו (20% פוטרו ו-22% התפטרו). כמו כן רבע מהנשים שאב הילדים גויס למילואים ציינו כי פוטרו (10%) או התפטרו (15%).

42% מכלל הנסקרות ציינו כי חלה הרעה במצבן הכלכלי, 44% מבין אלו שגויסו למילואים דיווחו על כך, 52% מאלה שנולד להן ילד במלחמה דיווחו על הרעה במצבן הכלכלי וכן גם 46% מהנשים שיש להן 2-3 ילדים.

לעניין הרעה במצב התעסוקתי – 19% מכלל הנסקרות דיווחו על כך. עוד דיווחו על כך - 31% מהנשים שגויסו למילואים, 25% מאלה שנולד להן ילד במלחמה, ו 35% מבין אלה שפונו מבתיהן.

57% מהנשים שאב הילדים גויס ועדיין לא חזר לשגרה ו- 49% מכלל המשפחות בהן אב הילדים גויס באופן כללי ציינו כי הן זקוקות לסיוע כלכלי. שיעור זה עולה ל- 59% בקרב משפחות שבהן האב שירת מעל ל- 200 ימי מילואים. בנוסף, 36% מהנשים שגויסו למילואים ו- 43% מאלה שפונו מבתיהן ציינו כי הן זקוקות לסיוע כלכלי.

לעניין **קבלת תמיכה ממקום העבודה** ניכר כי מקומות העבודה לא התגייסו כדי להקל עליהן ולא נקטו בפעילות אקטיבית– מהנתונים עולה 17% מכלל האמהות הנסקרות דיווחו כי קיבלו תמיכה ממקום העבודה, מביניהן 20% מאלה ששירתו במילואים ו 19% מאלה שאב הילדים גויס.

**מאז פרוץ המלחמה, ויצו מפעילה מערך תמיכה יחודי למשפחות המילואים, למשפחות שחזרו לביתן בעוטף ובשדרות יחד עם המועצות האזוריות ולקהילות שעדין מפונות מהעוטף.** ויצו אף "אימצה" את קהילת קיבוץ סופה שפונתה לרמת גן, כדי לתת מענים לצרכים העולים מאנשי הקהילה למשל תרפיה באמצעות מנדלות, פוטותרפיה וצילום, מפגשי בנושאי פיננסיים וניהול תקציב, סדנת סטיילינג תראפי, קייטנת קיץ בסניף ויצו ברמת גן בסוף החופש הגדול בה הועברו פעילויות לאמהות ולילדים ועוד.

הסדנאות למשפחות המילואים מועברות על ידי מנחות קבוצות מנוסות עם הכשרה של טיפול באמנות, בתנועה, במוסיקה, במשחק, בהתאמה לקבוצה, כך למשל - סדנאות לאמהות לילדים בגילאי 3-9 ולילדיהן, נפגשות יחדיו עם אשת טיפול מקצועית ומנוסה, כשבמקביל מופעל מרחב משחקי-טיפולי באמצעות מתנדבות ויצו ומטפל.ת מוסמכים בגישת- play therapy. בויצו מדגישים כי ההחלטה להתמקד בהורה וגם בילדים מתבססת על העובדה שבעצם כל המשפחה הגרעינית מגויסת ונושאת בנטל.

-סדנאות לאמהות שילדיהן בשירות סדיר או מילואים, במסגרתן ניתנים כלים להבעה ותמיכה, ידע וסימני זיהוי למצבי מצוקה של ילדיהן הדורשים מענה מעמיק.

עד כה התקיימו עשרות תכניות און ליין וסדנאות בכ 30 מוקדים בסניפי ויצו ברחבי הארץ והשנה הן מתוכננות להימשך בהרחבה, לאור הימשכות המלחמה והשפעותיה על כלל האוכלוסייה, בשיתוף פעולה עם מועצות ורשויות ברחבי הארץ.

**פילוח על פי אזורים -**

**תושבות הצפון** מדווחות על הרעה משמעותית במצבן בהשוואה לתקופה שלפני פרוץ המלחמה – 84% דיווחו על הרעה במצבן הכללי, 60% דיווחו כי חלה הרעה במצבן הנפשי-רגשי, 53% דיווחו על הרעה במצבן הכלכלי, 32% דיווחו על הרעה במצבן התעסוקתי, 27% דיווחו כי חלה הרעה במצבן הבריאותי ו27% דיווחו כי חלה הרעה במצב הרגשי של ילדיהן.

יחד עם זאת, 73% מהן ציינו כי לא פנו לטיפול כלל.

לעניין הסיוע – 56% מהן ציינו כי קיבלו תמיכה מהסביבה הקרובה, 68% ציינו כי הן זקוקות לסיוע כללי ו37% זקוקות לסיוע רגשי.

**תושבות המרכז** – 79% מהנשים דיווחו על הרעה במצבן הכללי בהשוואה לתקופה שלפני פרוץ המלחמה, 52% דיווחו כי חלה הרעה במצבן הנפשי-רגשי, 41% דיווחו על הרעה במצבן הכלכלי, 33% דיווחו כי חלה הרעה במצב הרגשי של ילדיהן. יחד עם זאת, 78% מהן ציינו כי לא פנו לטיפול כלל.

לעניין הסיוע – 56% מהן ציינו כי קיבלו תמיכה מהסביבה הקרובה, 71% ציינו כי הן זקוקות לסיוע כללי, 38% זקוקות לסיוע רגשי ו- 39% זקוקות לסיוע כלכלי.

**תושבות הדרום** - 73% דיווחו על הרעה במצבן הכללי, 44% דיווחו כי חלה הרעה במצבן הנפשי-רגשי, 38% דיווחו על הרעה במצבן הכלכלי, 19% דיווחו על הרעה במצבן התעסוקתי, 21% דיווחו כי חלה הרעה במצב הרגשי של ילדיהן.

79% מהן ציינו כי לא פנו לטיפול כלל ולעניין הסיוע – 38% מהן ציינו כי קיבלו תמיכה מהסביבה הקרובה, 67% ציינו כי הן זקוקות לסיוע כללי, 37% זקוקות לסיוע רגשי ו42% זקוקות לסיוע כלכלי.

**כשהנשים נשאלו על העתיד והאם יש להן את הכוחות הנדרשים להמשיך להתמודד** עם ההשלכות והאתגרים הנובעים מהמצב הביטחוני? – 41% מכלל הנשים מדווחות על כוחות רבים להתמודדות עתידית, 37% מדווחות על כוחות במידה חלקית ואילו 16% מהאימהות מדווחות על כוחות מועטים להתמודדות עתידית בצל השלכות המצב הביטחוני.

"להפתעתנו, למרות המצב המשתקף מהסקר שמציג תמונה של עומס בלתי יתואר על אמהות במלחמה, הן באופן פלאי מגייסות כוחות להמשך המערכה בפניה המדינה והחברה הישראלית ניצבות. נותר רק לקוות שאכן כוחותיהן יעמדו להן וכן שמדינת ישראל תתעורר ותבין את שבריריות הרגע. אם הן לא תוכלנה להמשיך ולשאת על כתפיהן את עול המלחמה, אין צבא מילואים." מדגישה נוימן.